Peter Skaarup (DF), 2000-04-06:
Jamen jeg kan fuldt ud bekræfte de oplysninger, som Frihed 2000 kommer med her, og jeg synes, at vi skal arbejde sammen, De Konservative, SF og Frihed 2000, for at få pålagt regeringen at skaffe de oplysninger, så også vi kan stille ændringsforslag her i Folketinget.
Og jeg savner altså stadig væk, at regeringen melder klart ud.
Fru Dorte Bennedsen var lige på talerstolen og kunne sagtens have givet det tilsagn, men vil åbenbart ikke.
Vi har jo tidligere her i Folketinget diskuteret tildelingen
af dansk indfødsret mange gange, og det skal ikke være nogen hemmelighed, at Dansk Folkeparti er meget, meget kritisk over for den måde, man gør det på her i Folketinget. Vi synes, at man skal lave metoden om, sådan så man vælger ud og siger, at dem, der ingen problemer overhovedet har i forhold til det danske samfund, kan man give dansk indfødsret, og så er der altså nogle grupper, der f.eks. har begået kriminalitet, der ikke kan forsørge sig selv, har gæld til det offentlige, som der er nogle partier, bl.a. Dansk Folkeparti, der er meget kritisk indstillet over for, om de skal have dansk indfødsret.
Vi synes, at man skal tage det ud på et særligt forslag, sådan at de partier, der ønsker at tildele dansk indfødsret til dem, der ikke er nogen problemer med, kan stemme for det, og så har vi altså et andet forslag, hvor der kan være problemer, og til det forslag kan andre så afgive deres stemme, f.eks. nej til at give dansk indfødsret.
Det vil være den mest rimelige måde at gøre det på set med vores øjne. Det er jo mange gange fremgået her i Folketinget, at vi er meget kritiske over for, at man tildeler dansk indfødsret på samlebånd.
Der er en grund til, at man i grundloven har valgt, at det er Folketinget, der skal tage stilling til hver enkelt ansøger om at få tildelt dansk indfødsret.
Det synes vi ikke er rimeligt.
Det er et samlebåndsprodukt uden fortilfælde i historien, og det var ikke den mening, grundlovens fædre havde, da de lavede grundloven, at man skulle tildele 5.000-6.000 personer dansk indfødsret på så kort tid.
Alt i alt er det ca. 15.000 personer om året, som vi i øjeblikket tildeler dansk indfødsret, altså en gradvis udskiftning af den danske befolkning uden sidestykke i historien. Vi har i forbindelse med udformningen af ændringsforslaget opdaget, at man ikke er villig til, som det er i dag, at udskille de oplysninger om, hvorvidt personer kan forsørge sig selv eller ej.
Det betyder, at vi ikke længere kan stille ændringsforslag om, at de personer, der ikke kan forsørge sig selv, skal tages ud af det her forslag; altså ændringsforslag, der vil betyde, at de ikke kan få dansk indfødsret. Vi synes, at det er under al kritik, at Folketinget på den måde begrænser partiers mulighed for at stille ændringsforslag til den lovgivning, som vi skal vedtage her i dag under andenbehandlingen og under tredjebehandlingen senere.
Vi synes, det er utilstedeligt, at man udmærket godt ved, at der er partier, der vil stille ændringsforslag, bl.a. Dansk Folkeparti, om de her personer, der ikke kan forsørge sig selv, og så sker der det, at vi af den grund ikke kan få en afstemning her i Folketinget om at udskille de personer. Vi vil appellere til, at de partier, der står bag den bekendtgørelse, der regulerer det her, giver mulighed for, at oplysningerne i Justitsministeriet fremover bliver på en måde, så man også kan stille ændringsforslag på det her område.
Vi har så lavet vores egen lille undersøgelse af sagen.
Vores ordfører, hr. Poul Nødgaard, har, som han har adgang til som medlem af Indfødsretsudvalget, undersøgt, hvordan sagerne stod med hensyn til en del af de personer, der søger dansk indfødsret, og det viste sig faktisk, at 40 ud af 50, som blev undersøgt, ikke kunne forsørge sig selv.
Og jeg forstår ikke, hvordan Folketingets store flertal tilsyneladende her i dag kan være med til at tildele de personer indfødsret.
Det er uforståeligt, og jeg tror, der er mange mennesker ude bag de tykke mure her på Christiansborg, ude i befolkningen, der synes, at det her er fuldstændig uacceptabelt.
Vi vil da også opfordre partier, som normalt bryster sig af at arbejde imod tildeling af dansk indfødsret på samlebånd, også til personer, der ikke kan klare sig eller til personer, der har begået kriminalitet, til at melde klart ud og stemme sammen med Dansk Folkeparti og også Frihed 2000 i forhold til de ændringsforslag, der er stillet i dag, dvs. de forslag, vi har haft mulighed for at stille ud fra de oplysninger, der er givet af Justitsministeriet.
Vi vil også opfordre de samme partier til at drage omsorg for, at det fremover bliver muligt at stille den slags ændringsforslag, som vi tidligere har kunnet stille.
Det er faktisk første gang ved det her forslag, at vi ikke kan stille et sådan ændringsforslag, og det er urimeligt.
De Konservative må vi erkende - og det er positivt -
har besluttet sig for at køre en mere kritisk linje omkring de her ting, det er ikke, fordi det er tilfredsstillende, at man kun stiller ændringsforslag til mellem 5 og 20 i forbindelse med de forslag, men under alle omstændigheder er det positivt, at man også hos De Konservative er begyndt at få øjnene op for, at det her er et problem.
Vi kunne så godt opfordre De Konservative til, at man så også tager konsekvensen og stemmer imod det forslag, når det kommer til tredje behandling fra Indfødsretsudvalget, for det vil betyde, at det vil være et klart signal over
for ikke alene Folketinget, men også vælgerne ude bag de tykke mure, om, at man altså er modstander af den her udvikling, der betyder, at 15.000 personer pr. år får dansk statsborgerskab.